b'\n_START_ARTICLE_\nDe Mysteriis Dom Sathanas\n_START_SECTION_\nTaustaa\n_START_PARAGRAPH_\nDe Mysteriis Dom Sathanasilla esiintyv\xc3\xa4st\xc3\xa4 kokoonpanosta pitk\xc3\xa4aikaisimmat j\xc3\xa4senet olivat kitaristi \xc3\x98ystein "Euronymous" Aarseth ja Jan "Hellhammer" Blomberg, joista ensimm\xc3\xa4inen oli perustajaj\xc3\xa4sen ja toinen ollut Mayhemiss\xc3\xa4 jo useita vuosia. Muut j\xc3\xa4senet olivat joko sessioj\xc3\xa4seni\xc3\xa4 tai hyvin lyhytaikaisia vierailijoita yhtyeess\xc3\xa4._NEWLINE_Albumin sanoittaja Per "Dead" Ohlin oli Mayhemin toinen vakituinen laulaja. H\xc3\xa4n liittyi yhtyeeseen vuonna 1988 ja ehti toimia siin\xc3\xa4 kolme vuotta ennen itsemurhaansa vuonna 1991. Mayhem suunnitteli jo siin\xc3\xa4 vaiheessa pitk\xc3\xa4soiton julkaisemista, ja kaikki De Mysteeriis Dom Sathanasin kappaleet olivatkin h\xc3\xa4nen sanoittamiaan. Deadin itsemurhan seurauksena my\xc3\xb6s basisti Necrobutcher j\xc3\xa4tti yhtyeen. Uudeksi laulajaksi tuli unkarilaisen Tormentor-yhtyeen laulaja Attila Csihar ja basistiksi Varg Vikernes, joka k\xc3\xa4ytti taiteilijanime\xc3\xa4 Count Grishnackh. Lis\xc3\xa4ksi kakkoskitaraan tuli Euronymouksen lis\xc3\xa4ksi Snorre "Blackthorn" Ruch, joka esiintyi my\xc3\xb6s Thorns-yhtyeess\xc3\xa4. Ruch korjaili ja kirjoitti Deadin sanoituksia osittain uusiksi. Lehdist\xc3\xb6lle antamassaan haastattelussa kahdeksan kirkon poltosta vastuun ottanut Vikernes my\xc3\xb6s suunnitteli Euronymouksen kanssa Nidarosin tuomiokirkon r\xc3\xa4j\xc3\xa4ytt\xc3\xa4mist\xc3\xa4 samaan aikaan kuin albumi julkaistaisiin, mist\xc3\xa4 syyst\xc3\xa4 kirkon siluetti valikoitui my\xc3\xb6s albumin kansikuvaksi._NEWLINE_Rikollisuudet eiv\xc3\xa4t kuitenkaan j\xc3\xa4\xc3\xa4neet vain suunnittelun tasolle: Euronymousin ja Vikernesin v\xc3\xa4lit huononivat jo ennen De Mysteriis Dom Sathanasin julkaisua. Necrobutcher arveli my\xc3\xb6hemmin, ett\xc3\xa4 jatkuvasti vihamiehilleen tappouhkauksia l\xc3\xa4hett\xc3\xa4nyt Euronymous olisi uhkaillut my\xc3\xb6s Varg Vikernesi\xc3\xa4. Vikernes itse v\xc3\xa4itt\xc3\xa4\xc3\xa4 samaa: h\xc3\xa4nen mukaansa Euronymouksen aikomuksena oli sitoa h\xc3\xa4net puuhun, kiduttaa h\xc3\xa4net kuoliaaksi ja videoida koko tapahtuma. Joka tapauksessa Vikernes p\xc3\xa4\xc3\xa4tti toimia ensin ja murhasi Euronymouksen 10. elokuuta 1993. Blackthorn tuomittiin murhan avunannosta._NEWLINE_Euronymouksen murha tapahtui juuri ennen albumin suunniteltua julkaisua, joten Euronymouksen vanhemmat pyysiv\xc3\xa4t Hellhammeria poistamaan Vikernesin soittamat bassoraidat albumilta. Hellhammer lupautui tekem\xc3\xa4\xc3\xa4n n\xc3\xa4in ja kertoi soittavansa bassot itse uudestaan. Hellhammerin bassonsoittotaidot eiv\xc3\xa4t kuitenkaan riitt\xc3\xa4neet, joten albumille j\xc3\xa4iv\xc3\xa4t Vikernesin bassoraidat, joskin \xc3\xa4\xc3\xa4nenvoimakkuudeltaan madallettuina. On my\xc3\xb6s huhuttu, ett\xc3\xa4 yhtyeess\xc3\xa4 lyhyen aikaa vuonna 1992 bassoa soittanut Stian "Occultus" Johansen olisi soittanut bassoraidat, mutta todellisuudessa h\xc3\xa4n ei levytt\xc3\xa4nyt Mayhemiss\xc3\xa4 ollessaan mit\xc3\xa4\xc3\xa4n.\n_START_SECTION_\nTyyli\n_START_PARAGRAPH_\nToisin kuin Mayhemin vuonna 1987 julkaistu EP Deathcrush, De Mysteriis Dom Sathanas on tyylillisesti monimutkaisempi: kappaleet ovat pidempi\xc3\xa4 ja albumilla on my\xc3\xb6s kitarasooloja. Kuitenkin yhtyeen laulaja Dead oli vuonna 1989 antamassaan haastattelussa sit\xc3\xa4 mielt\xc3\xa4, ett\xc3\xa4 n\xc3\xa4ist\xc3\xa4 muutoksista huolimatta yhtyeen uusi tuotanto s\xc3\xa4ilytti saman death metal -tyyppisen s\xc3\xa4vyn kuin vanhempikin tuotanto (death metalin merkityksen ollessa t\xc3\xa4ss\xc3\xa4 vaiheessa viel\xc3\xa4 erilainen ja ep\xc3\xa4m\xc3\xa4\xc3\xa4r\xc3\xa4isempi kuin nyky\xc3\xa4\xc3\xa4n). Tuolloin Dead uskoi albumille p\xc3\xa4\xc3\xa4tyv\xc3\xa4n kymmenen kappaletta, joiden joukossa olisivat jo valmiit "Carnage", "Buried by Time and Dust", "Funeral Fog" ja nimikappale "De Mysteriis Dom Sathanas". Ty\xc3\xb6nimi\xc3\xa4 tuleville kappaleille olivat "The Dark of the Freezing Moon" (joka my\xc3\xb6hemmin lyhentyi muotoon "Freezing Moon") ja "When the Vultures Left". Lis\xc3\xa4ksi valmiina oli viel\xc3\xa4 nime\xc3\xa4m\xc3\xa4t\xc3\xb6n kappale._NEWLINE_Tyylillisesti De Mysteriis Dom Sathanasin musiikki on melko teknist\xc3\xa4, ja toisin kuin monien muiden black metal -albumien, sen tuotanto on melko tasokasta. Vaikka kappaleet perustuvatkin suurelta osin kitarariffeihin, Euronymous suosi tarkoituksella melodioita ja tunnelmia tavanomaisen kitara- ja rumpupainotteisen paahtamisen sijaan. Euronymouksen mukaan yhtye oli n\xc3\xa4hnyt todella paljon vaivaa albumin tekemiseen, k\xc3\xa4ytt\xc3\xa4nyt siihen paljon aikaa ja j\xc3\xa4tt\xc3\xa4nyt suurimman osan riffeist\xc3\xa4 k\xc3\xa4ytt\xc3\xa4m\xc3\xa4tt\xc3\xa4, koska halusi tehd\xc3\xa4 albumista parhaan mahdollisen._NEWLINE_\xc2\xbbYrit\xc3\xa4mme panna kappaleisiimme mahdollisimman paljon tunnelmia ja tunnetiloja. Emme k\xc3\xa4yt\xc3\xa4 vain yhdell\xc3\xa4 [kitaran] kielell\xc3\xa4 soitettuja riffej\xc3\xa4, vaan sointuja ja monia erilaisia tyylej\xc3\xa4 luoda s\xc3\xa4velet. [...] Uusi [De Mysteriis Dom Sathanasin] materiaali on aika monimutkaista, emme en\xc3\xa4\xc3\xa4 pelk\xc3\xa4st\xc3\xa4\xc3\xa4n keksi riffej\xc3\xa4 - me s\xc3\xa4vell\xc3\xa4mme.\xc2\xbb_NEWLINE_(Euronymous, 1993)_NEWLINE_Albumin tempo on p\xc3\xa4\xc3\xa4osin nopeahko, vaikkakin kappaleet ovat rakenteltaan melko monimutkaisia ja sis\xc3\xa4lt\xc3\xa4v\xc3\xa4t my\xc3\xb6s hitaampia tempoja ja tempovaihdoksia. Musiikki sis\xc3\xa4lt\xc3\xa4\xc3\xa4 paljon hienovaraisia nyansseja ja on varsin monipuolista, teknist\xc3\xa4 ja omalaatuista. Albumilla laulajana on unkarilainen Attila Csihar, jonka lauluty\xc3\xb6skentely on black metalille tyypillisest\xc3\xa4 r\xc3\xa4\xc3\xa4kymisest\xc3\xa4 poiketen astetta puhtaampaa, joskin kuitenkin hyvin tunkkaisen kuuloista. Se vaihtelee melodisesta, oopperamaisesta laulusta hirvi\xc3\xb6m\xc3\xa4iseen murinaan._NEWLINE_Euronymouksen mukaan albumia inspiroivat onnellisuuden, hyvyyden ja el\xc3\xa4m\xc3\xa4n inhoamisen sek\xc3\xa4 ihmisvihan kaltaiset teemat. H\xc3\xa4nen mukaansa yhtye yritti albumilla sis\xc3\xa4llytt\xc3\xa4\xc3\xa4 sek\xc3\xa4 musiikkiin ett\xc3\xa4 sanoituksiin pohjoisten maiden, kuten yhtyeen kotimaan Norjan, luonnon kylmyyden ja pimeyden. Sanoituksia kirjoittanutta Deadia inspiroivat my\xc3\xb6s h\xc3\xa4nen unensa ja unelmansa, jotka liittyiv\xc3\xa4t usein Transilvaniaan, muinaisiin legendoihin ja pimeisiin kirkkojen pihamaihin sek\xc3\xa4 muihin samankaltaisiin asioihin. Dead oli psyykkisesti sairas, ja h\xc3\xa4nen lapsena kokemansa l\xc3\xa4hes kuolemaan johtanut vaikea sairaus sai h\xc3\xa4net uskomaan olleensa oikeasti kuollut, toisesta maailmasta tullut olento. Hellhammerin mukaan Dead puhui usein karpaateilla sijaitsevista linnoista ja siit\xc3\xa4 kuinka el\xc3\xa4m\xc3\xa4 oli vain unta. T\xc3\xa4m\xc3\xa4 heijastui my\xc3\xb6s De Mysteriis Dom Sathanasin sanoituksiin, joista monet k\xc3\xa4sitteliv\xc3\xa4t esimerkiksi vampirismia._NEWLINE_Deadin itsens\xc3\xa4 mukaan h\xc3\xa4nen sanoittamansa kappaleet kuvasivat h\xc3\xa4nen tunnetilojaan niiden kirjoittamisen hetkell\xc3\xa4. Kappaleet "Buried by Time and Dust" ja "Freezing Moon" kuvaavat ensimm\xc3\xa4isess\xc3\xa4 persoonassa jo kuolleen, ihmisi\xc3\xa4 ravinnokseen k\xc3\xa4ytt\xc3\xa4v\xc3\xa4n olennon painajaisia ja n\xc3\xa4kyj\xc3\xa4. "Life Eternal" taas on kuolevan, sielunsa toiseen maailman vapautumisesta kuoleman kautta unelmoivan henkil\xc3\xb6n tilitys. Deadin omalaatuiset mielenkiinnon kohteet n\xc3\xa4kyv\xc3\xa4t kappaleessa "Funeral Fog", jonka teemana ovat transilvanialaiset haudat. Black metalille tyypillist\xc3\xa4 teemaa eli saatananpalvontaa k\xc3\xa4sittelee vain nimikappale: osittain latinaksi kirjoitettu kappale kuvaa rituaalia, jossa mustakaapuiset kultistit suorittavat saatananpalvontariitti\xc3\xa4. Seremonia huipentuu vuohen uhraamiseen.\n_START_SECTION_\nAlbumin nimi\n_START_PARAGRAPH_\nAlbumin latinankielinen nimi "De Mysteriis Dom. Sathanas" k\xc3\xa4\xc3\xa4nnet\xc3\xa4\xc3\xa4n usein "Herra Saatanan salaisiksi riiteiksi". T\xc3\xa4m\xc3\xa4 ei kuitenkaan ole nimen oikea merkitys, vaikka Euronymous niin halusikin kirjoittaa, sill\xc3\xa4 h\xc3\xa4nen latinan taitonsa oli pahasti puutteellinen. Vaikka albumiin yleens\xc3\xa4 viitataan nimell\xc3\xa4 "De Mysteriis Dom Sathanas", sen kanteen on kirjoitettu "Domin" per\xc3\xa4\xc3\xa4n pieni piste, joka merkitsee sen olevan lyhennys sanasta "dominus", genetiiviss\xc3\xa4 "domini", suom. herra. N\xc3\xa4in saatava nimi "De Mysteriis Domini Sathanas" tarkoittaa suomeksi "Herra Saatanan salaisista riiteist\xc3\xa4". T\xc3\xa4m\xc3\xa4k\xc3\xa4\xc3\xa4n muoto ei ole t\xc3\xa4ysin oikeellinen, vaan sen kuuluisi olla "De mysteriis Domini Satanae"._NEWLINE_My\xc3\xb6s "De Mysteriis Dom Sathanas" -kappale on osin kirjoitettu latinaksi. Kappaleessa k\xc3\xa4ytetty latina on eritt\xc3\xa4in vanhahtavaa \xe2\x80\x93 ja kuten nimikin, osin virheellist\xc3\xa4.\n_START_SECTION_\nJulkaisut\n_START_PARAGRAPH_\nAlbumin kannessa on kuva Nidarosin tuomiokirkosta Trondheimissa, Norjassa. Yhtye valitsi kuvan kanteen, koska kirkko oli heid\xc3\xa4n mielest\xc3\xa4\xc3\xa4n Norjan kauneimpia ja yhtyeen basisti Varg Vikernes oli suunnitellut r\xc3\xa4j\xc3\xa4ytt\xc3\xa4v\xc3\xa4ns\xc3\xa4 sen. Painoksesta riippuen albumin kansi on sininen tai violetti, joissain painoksissa on sanoitukset ja joissain ei. Lis\xc3\xa4ksi albumin takakanteen on painettu teksti "A tribute to Euronymous: 15.04.1968 - 10.08.1993" yhtyeen murhatun kitaristin kunniaksi sek\xc3\xa4 Euronymouksen ja Hellhammerin promokuvat._NEWLINE_Albumin alkuper\xc3\xa4inen painos oli hyvin koruton. Siin\xc3\xa4 ei ollut sanoituksia eik\xc3\xa4 viivakoodia, vain sininen kansikuva ja julkaisukoodi DURECO [01] ANTIMOSH 06. Lis\xc3\xa4ksi sis\xc3\xa4kannessa oli Euronymouksen ja Hellhammerin promokuvat. Alun perin De Mysteriis Dom Sathanas ilmestyi Deathlike Silence Productionsin julkaisemana CD:n\xc3\xa4 sek\xc3\xa4 rajoitettuna 1 000 vinyylilevyn painoksena. Koska Deathlike Silence Productions oli k\xc3\xa4yt\xc3\xa4nn\xc3\xb6ss\xc3\xa4 lopettanut toimintansa Euronymouksen kuoleman my\xc3\xb6t\xc3\xa4, albumin levityksest\xc3\xa4 huolehti Voices of Wonder._NEWLINE_J\xc3\xa4lkeenp\xc3\xa4in albumista on otettu useita uusintajulkaisuja, osa Deathlike Silence -nimell\xc3\xa4. Helpoimmin saatavilla oleva on Century Median CD, jossa on sininen kansi, eik\xc3\xa4 sanoituksia. Albumista on my\xc3\xb6s useita vinyyliuusintajulkaisuja, osa kuva-LP:n\xc3\xa4, osa tavanomaisena vinyylilevyn\xc3\xa4. Osa uusintapainoksista on bootlegej\xc3\xa4._NEWLINE_J\xc3\xa4lkik\xc3\xa4teen albumin kappaleista on julkaistu my\xc3\xb6s uusia versioita: From the Darkest Past -bootleg sis\xc3\xa4lt\xc3\xa4\xc3\xa4 albumin kappaleet alkuper\xc3\xa4isell\xc3\xa4 miksauksella ilman laulua. Attila Csihar taas julkaisi oman levy-yhti\xc3\xb6ns\xc3\xa4 Saturnus Recordsin kautta ja ranskalaisen levy-yhti\xc3\xb6 Season of Mistin levitt\xc3\xa4m\xc3\xa4n\xc3\xa4 vuonna 2009 Life Eternal -EP:n, joka sis\xc3\xa4lt\xc3\xa4\xc3\xa4 viisi De Mysteriis Dom Sathanasin kappaletta raakamiksausversioina. Raakamiksausversioissa Vikernesin soittamat bassot kuuluvat voimakkaampina kuin lopullisessa versiossa.\n_START_SECTION_\nVastaanotto\n_START_PARAGRAPH_\nDe Mysteriis Dom Sathanas on yksi maineikkaimmista black metal -albumeista, vaikkakaan se ei ehk\xc3\xa4 ole niist\xc3\xa4 kaikkein suosituin tai suuren yleis\xc3\xb6n keskuudessa kuunnelluin. Albumin ilmestymisen aikoihin Mayhem oli saanut Norjassa runsasta huomiota yhtyeeseen liittyneiden rikosten vuoksi, mutta itse albumi j\xc3\xa4i v\xc3\xa4h\xc3\xa4lle huomiolle. Edelleenkin monille Mayhemin tunnetuinta puolta edustavat ulkomusiikilliset seikat. Musiikkiin perehtyneiden keskuudessa De Mysteriis Dom Sathanasia kuitenkin pidet\xc3\xa4\xc3\xa4n yleisesti Mayhemin parhaana albumina ja norjalaisen black metalin parhaimmistona._NEWLINE_Monet arvostelijat kehuvat albumin teknisyytt\xc3\xa4 ja keskim\xc3\xa4\xc3\xa4r\xc3\xa4ist\xc3\xa4 black metalia parempaa tuotantoa. Allmusicin arvostelija Steve Huey kirjoittaa: "Musiikki on nopeaa ja raivokasta, ja vatsaa k\xc3\xa4\xc3\xa4nt\xc3\xa4v\xc3\xa4st\xc3\xa4 laulusta on mahdoton saada selv\xc3\xa4\xc3\xa4, mutta Mayhem v\xc3\xa4ltt\xc3\xa4\xc3\xa4 [...] itse\xc3\xa4\xc3\xa4n toistavaksi muuttumisen, toisin kuin monet muut black metal -yhtyeet." Korroosion Aki Nuopponen kehuu albumia omaper\xc3\xa4iseksi ja tekniseksi: "Erilaisia nyansseja l\xc3\xb6yt\xc3\xa4\xc3\xa4 jatkuvasti jopa satojen kuuntelujen j\xc3\xa4lkeen, jolloin tarttumapintaa saattaa l\xc3\xb6yt\xc3\xa4\xc3\xa4 albumin kokonaisuudesta tai sitten yksitt\xc3\xa4isist\xc3\xa4 riffeist\xc3\xa4, basso-elementeist\xc3\xa4, tunnelmasta ja tietenkin my\xc3\xb6s rakenteellisista ratkaisuista, joista on erikseen mainittava juuri kappaleiden monipuolisuus, mik\xc3\xa4 tekee albumista eritt\xc3\xa4in mielenkiintoisen." Eniten Nuopponen kehuu kuitenkin albumin tunnelmaa. Soundin arvostelija Antti Mattila kuvaili Mayhemin my\xc3\xb6hemm\xc3\xa4n Chimera-albumin arvostelussa De Mysteriis Dom Sathanasin tunnelmaa "utuiseksi pahuudeksi". The Observerin laaja Mayhemi\xc3\xa4 k\xc3\xa4sitellyt artikkeli kutsui albumia "selk\xc3\xa4piit\xc3\xa4 karmivaksi mestariteokseksi". Toisaalta esimerkiksi Sputnikmusicin arvostelussa albumia moititaan siit\xc3\xa4, ett\xc3\xa4 se toistaa itse\xc3\xa4\xc3\xa4n ja ett\xc3\xa4 siit\xc3\xa4 puuttuu syvyytt\xc3\xa4 ja innovatiivisuutta._NEWLINE_Suurin mielipiteenjakaja on kuitenkin laulaja Attila Csihar, jonka laulusuoritukset eiv\xc3\xa4t ole kaikkein tyypillisint\xc3\xa4 black metal -r\xc3\xa4\xc3\xa4kyn\xc3\xa4\xc3\xa4, vaan vaihtelevat korkean melodisen laulun ja ep\xc3\xa4inhimillisen murinan v\xc3\xa4lill\xc3\xa4. Jotkut pit\xc3\xa4v\xc3\xa4t niit\xc3\xa4 kieroudessaan Mayhemin musiikkiin sopivina, jotkut taas l\xc3\xa4hinn\xc3\xa4 \xc3\xa4rsytt\xc3\xa4vin\xc3\xa4. Arvostelija Tony Kuhalampi kuvailee laulua "aivan saatanan ankean kuuloiseksi puhinaksi". The Metal Observerin arvosteluissa Attilan laulua kehutaan; h\xc3\xa4nt\xc3\xa4 kuvataan yhtyeen ensimm\xc3\xa4ist\xc3\xa4 laulajaa Maniacia paremmaksi, vaikkakin toista laulajaa Deadia heikkotasoisemmaksi. Metallimusiikkisivusto Encyclopaedia Metallumissa albumista on 20 arvostelua (pistekeskiarvolla 86/100), ja l\xc3\xa4hes kaikki arvostelijat kommentoivat laulua melko yksityiskohtaisesti: mielipiteet vaihtelevat erinomaiseksi ylist\xc3\xa4misest\xc3\xa4 murskakritiikkiin.'